PRESIDENTTI Urho Kekkosen adjutantti Juha Engström soitti myöhään perjantaina 4. syyskuuta 1981 hätääntyneenä lääkäri Erkki Kivalolle. Kekkonen on huonossa kunnossa kotonaan Tamminiemessä.

Kekkosen kesällä alkanutta kunnon heikentymistä läheltä seurannut Kivalo tiesi heti, että tilanne on vakava. Hän tarttui puhelimeen ja soitti Kekkosen pojalle Matti Kekkoselle ja toiselle henkilääkärille Pentti Haloselle. He päättivät kokoontua aamulla lyhyeen neuvonpitoon.

Kolmikko istui saman pöydän ääreen, mutta yhteistä näkemystä mitä seuraavaksi ei tahtonut löytyä. Kivalo ja Matti Kekkonen olisivat halunneet Kekkosen sairaalaan, mutta Halonen vastusti. Hän ehdotti lisätutkimuksia ja näin tehtiin.

Engströmin tehtäväksi jäi perua presidentin koko seuraavan viikon ohjelma. Ulospäin kerrottiin Kekkosen vilustuneen, vaikka se ei ollut totta. Nyt pelattiin aikaa edessä olevaan vallanvaihtoon.

Torstaina laajempi piiri kokoontui pohtimaan, miten asia ilmoitetaan. Katsottiin parhaaksi, että lääkärit laativat todistuksen, jonka nojalla Kekkosen voidaan ilmoittaa jääneen sairauslomalle.

Myöhään yöllä Kivalo ja Matti Kekkonen ajoivat Tamminiemeen, jonka yläkerrassa väsynyt Urho Kekkonen nukkui.

Kivalo herätti Kekkosen ja kertoi tämän sairausloman alkavan seuraavana päivänä.

– Onko sinulla kopio todistuksesta, Kekkonen kysyi.

Saatuaan myönteisen vastauksen valtionpäämies käänsi kylkeä ja jatkoi nukkumista.

Seuraavien viikkojen aikana Kekkosen kunto vaihteli. Milloin vointi oli hyvä, Kivalo yritti taivutella Kekkosta antamaan luvan kirjoittaa todistus, jonka nojalla Kekkonen voisi jättää presidentin viran. Heikolla hetkellä Kekkonen suostui, mutta voinnin parantuessa hän perui aikeensa.

Hätään pyydettiin Kekkosen läheinen ystävä, lääkintäneuvos Rikhard Sotamaa. Matti Kekkonen ja lääkäri Erkki Kivalo istuivat kahvipöytään.

Lopulta Sotamaa otti asian puheeksi.

– Kuules nyt Urho. Anna Erkin kirjoittaa paperi, jolla pääset tästä kaikesta. Onhan presidentin virka, kuten olet usein sanonut, paska virka.

Kekkonen kertoman mukaan oli hetken hiljaa. Nousi sitten ylös ja löi molemmilla kämmenillään pöytään.

– Ja niin saatanan paska virka!

Keskiviikkona 26. lokakuuta Urho Kekkonen allekirjoitti eroilmoituksensa.